ທ່ານ ຄຳໄຕ ສີພັນ ສີພັນດອນ ອາດີດປະທານພັກ,ອາດີດປະທານປະເທດ ແຫ່ງ ສປປ ລາວ ເຄື່ອນໄຫວຢ້ຽມຢາມເຊກອງ.
- Published on Thursday, 08 February 2018 14:44
- Written by santi
- Hits: 643
ຕອນເຊົ້າວັນທີ 31 ມັງກອນ 2018 ນີ້ ທ່ານ ຄຳໄຕ ສີພັນ ສີພັນດອນ ອາດີດປະທານພັກ, ອາດີດປະທານປະເທດ ແຫ່ງ ສປປ ລາວ, ໄດ້ລົງເຄື່ອນໄຫວຢ້ຽມຢາມ ແລະ ເຮັດວຽກຢູ່ແຂວງເຊກອງ ໂດຍການຕ້ອນຮັບຢ່າງອົບອຸ່ນຈາກ ທ່ານ ຄໍາເຜິຍ ບຸດດາວຽງ ກໍາມະການສູນກາງພັກ ເລຂາພັກແຂວງ ເຈົ້າແຂວງເຊກອງ ພ້ອມດ້ວຍຄະນະປະຈໍາພັກແຂວງ, ກຳມະການພັກແຂວງ, ເຈົ້າເມືອງ-ຮອງເຈົ້າເມືອງ 4 ຕົວເມືອງ ຕະຫຼອດຮອດພະນັກງານຫຼັກແຫຼ່ງ ຈາກອົງການ, ພະແນກການອອ້ມຂ້າງແຂວງ ເຂົ້າຮ່ວມຕ້ອນຮັບ ແລະ ຮັບຟັງການໂອ້ລົມໃນຄັ້ງນີ້.
ທ່ານ ຄຳເຜີຍ ບຸດດາວຽງ ເລຂາພັກແຂວງ-ເຈົ້າແຂວງໆເຊກອງ ໄດ້ລາຍງານ ການຊີ້ນໍາ-ນໍາພາຈັດຕັ້ງປະຕິບັດການພັດທະນາເສດຖະກິດ-ສັງຄົມຂອງແຂວງເຊກອງ ປີ 2017 ຜ່ານມາວ່າ: ໃນ 1 ປີຜ່ານມາ ສະພາບລວມຂອງແຂວງເຊກອງ ຍັງສືບຕໍ່ມີສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບ, ເສດຖະກິດຂອງແຂວງ ສຶບຕໍ່ຂະຫຍາຍຕົວດ້ວຍຈັງຫວະໝັ້ນທ່ຽງ, ລວມຍອດຜະລິດຕະພັນພາຍໃນ ຫຼື GDP ຂະຫຍາຍຕົວໃນລະດັບ 9,1% ສະເລ່ຍຕໍ່ຫົວຄົນບັນລຸໄດ້ 12,64 ລ້ານກີບ ຫຼືເທົ່າກັບ 1.580 ໂດລາສະຫະລັດ, ການຂຸດຄົ້ນລາຍຮັບເຂົ້າງົບປະມານຂອງລັດໝົດປີ ບັນລຸໄດ້ລື່ນແຜນການທີ່ວາງໄວ້, ການປະຕິບັດດ້ານລາຍຈ່າຍ ອັນເປັນພື້ນຖານ ແມ່ນຮັບປະກັນການເບີກຈ່າຍເງິນເດືອນ ໃຫ້ພະນັກງານ-ລັດຖະກອນ, ສອງກຳລັງປະກອບອາວຸດ, ພະນັກງານບໍານານ, ຄູອາຈານ ແລະ ຖັນແຖວພະນັກງານແພດໝໍ ແມ່ນປະຕິບັດໄດ້ເປັນປົກກະຕິ ທຸກໆເດືອນ ຕິດພັນກັບການສົ່ງເສີມການປະຢັດ ແລະ ຕ້ານການຟຸມເຟືອຍງົບປະມານລັດ ຕາມຄໍາສັ່ງ 09/ນຍ ສາມາດເຮັດໃຫ້ຫຼຸດຜ່ອນ ການສິ້ນເປືອງງົບປະມານຂອງລັດ ໃນພາກລາຍຈ່າຍ ລົງຢ່າງຈະແຈ້ງ ຂະບວນການຜະລິດ, ການປູກ-ການລ້ຽງຂອງປະຊາຊົນ ສືບຕໍ່ຂະຫຍາຍຕົວເພີ່ມຂຶ້ນ.
ໃນໂອກາດດັ່ງກ່າວນີ້ ທ່ານ ຄຳໄຕ ສີພັນດອນ ອາດີດປະທານປະເທດ ແຫ່ງ ສປປ ລາວ ກໍ່ໄດ້ໂອ້ລົມ ແລະ ໄດ້ເນັ້ນໜັກ ໃຫ້ຄະນະນໍາແຂວງເຊກອງ ຈົ່ງພອ້ມກັນເອົາໃຈໃສ່ ສືບຕໍ່ປັບປຸງ, ການຄຸ້ມຄອງການນຳພາ ໃຫ້ດີຂຶ້ນກວ່າເກົ່າ, ສືບຕໍ່ກໍ່ສ້າງວຽກງານພັກ-ພະນັກງານໃຫ້ໜັກແໜ້ນເຂັ້ມແຂວງ, ສ້າງຮາກຖານການເມືອງ ຕິດພັນກັບວຽກງານ 3 ສ້າງ ໂດຍສະເພາະ ການສ້າງບ້ານໃຫ້ເປັນຫົວໜ່ວຍພັດທະນາ ເຮັດໃຫ້ສະພາບຢູ່ຂັ້ນບ້ານ ມີການຫັນປ່ຽນທີ່ດີຂຶ້ນ ປະຊາຊົນມີຄວາມຢູ່ດີກິນດີ, ລົບລ້າງການເຊື່ອຖືແບບງົບງວາຍ ຂອງປະຊາຊົນບັນດາເຜົ່າ ເພື່ອຫັນສູ່ການພັດທະນາຄອບຄົວ ໃຫ້ແທດເໝາະກັບສະພາບຄວາມເປັນຈິງ ໃນປະຈຸບັນ, ເອົາໃຈໃສ່ຊຸກຍູ້ ການປະຕິບັດລະບຽບກົດໝາຍ, ສະກັດກັ້ນບັນຫາຢາເສບຕິດ ແລະ ການສໍ້ລາດບັງຫຼວງໃຫ້ໝົດໄປ ຢ່າງສີ້ນເຊີງ, ສ້າງພື້ນຖານໂຄງລ່າງເສດຖະກິດ-ສັງຄົມຢ່າງໜັກແໜ້ນ ດ້ວຍການຊຸກຍູ້ສົ່ງເສີມ ປະຊາຊົນຜະລິດເປັນສີນຄ້າ ຄຽງຄູ່ກັບການສະໝອງເຕັກນິກ ແລະ ເຄື່ອງມືການຜະລິດ ທີ່ທັນສະໄໝ ເພື່ອຕອບສະໝອງໄດ້ ການບໍລິໂພກພາຍໃນ ແລະ ສົ່ງອອກອັນເປັນພື້ນຖານທີ່ສຳຄັນ ຂອງການສ້າງເສດຖະກິດຂອງແຂວງ ໃຫ້ແຂງແຮງ, ສ້າງກົນໄກທີ່ສອດຄ່ອງ ແລະສັກສິດ ຕໍ່ກັບການປະຕິບັດລະບຽບກົດໝາຍ, ຊຸກຍູ້ການສ້າງຄວາມສາມັກຄີປອງດອງຂອງປະຊາຊົນບັນດາເຜົ່າໃຫ້ໜັກແໜ້ນ, ສ້າງ ແລະພັດທະນາຊັບພະຍາກອນມະນຸດໃຫ້ມີຄຸນນະພາບ, ປະຕິບັດວຽກງານປອ້ງກັນຊາດ- ປອ້ງກັນຄວາສະຫງົບໃຫ້ໜັກແໜ້ນ ເຂັ້ມແຂງ, ສ້າງໃຫ້ໄດ້ໜໍ່ແໜງສັງຄົມນິຍົມ ຢູ່ຮາກຖານເທື່ອລະກ້າວ, ຄຽງຄູ່ກັນນີ້ ກໍໃຫ້ເອົາໃຈໃສ່ການຈັດສັນງົບປະມານ ເຂົ້າໃສ່ການພັດທະນາເສດຖະກິດ- ສັງຄົມ ດ້ານທີ່ມີຄວາມຈໍາເປັນ ຕາມເງື່ອນໄຂຕົວຈິງ, ອຳນວຍຄວາມສະດວກ ໃຫ້ບັນດາຫົວໜວ່ຍທຸລະກິດທັງພາຍໃນ ແລະ ຕ່າງປະເທດ ເຂົ້າມາລົງທຶນຢູ່ແຂວງຕົນ ໃຫ້ນັບມື້ນັບຫຼາຍຂື້ນ ເພື່ອສ້າງໃຫ້ປະຊາຊົນມີວຽກເຮັດງານທຳ ພັດທະນາຄອບຄົວຂອງຕົນ ໃຫ້ມີຄວາມຢູ່ດີກິນດີເທື່ອລະກ້າວ.
ຂ່າວ-ພາບໂດຍ: ພຸດທະສອນ